សមាគម​ជន​រងគ្រោះ​​របប​ខ្មែរក្រហម​ចង់​បាន​ចេតិយ​រំឭក​ដល់​អ្នកស្លាប់
ចេតិយ​នេះ​ជា​ផ្នែក​មួយ​ក្នុង​ការ​ជំរុញ​ទៅ​មុខ​សម្រាប់​សំណង​​ជា​សមូហ​ភាព​ដល់​ជន​រងគ្រោះ​ទូលស្លែង​និង​សម្រាប់​ក្រុម​គ្រួសារ​របស់​ពួក​គេ។
សមាគមជនរងគ្រោះដោយរបបខ្មែរក្រហមដ៏សកម្មមួយកំពុងស្វែងរកការគាំទ្រពីសាធារណៈជនដើម្បីរកលទ្ធភាពសាងសង់ចេតិយមួយសម្រាប់រំឭកដល់ជនរងគ្រោះក្នុងអតីតគុកទួលស្លែង។ មន្ដ្រីសាលាក្ដីខ្មែរក្រហមរំពឹងថា អង្គជំនុំជម្រះតុលាការកំពូលនឹងសម្រេចលើបញ្ហានេះ។ សមាគមជនរងគ្រោះដោយរបបកម្ពុជាប្រជាធិបតេយ្យ ឬហៅថា សមាគមក្សេមក្សាន្ដបានអំពាវនាវស្វែងរកការគាំទ្រពីសាធារណជនទូទៅ ដើម្បីជំរុញឲ្យមានការសាងសង់ចេតិយចារឹកឈ្មោះជនរងគ្រោះនៅក្នុងបរិវេណអតីតគុកទួលស្លែងដ៏ទារុណ ដែលមានអ្នកទោសយ៉ាងតិចចំនួន១២.៣៨០នាក់ត្រូវបានសម្លាប់នៅចន្លោះឆ្នាំ១៩៧៥ដល់ឆ្នាំ១៩៧៩។ សេចក្ដីអំពាវនាវរបស់សមាគមក្សេមក្សាន្ដគឺជាផ្នែកមួយក្នុងការជំរុញទៅមុខសម្រាប់សំណង ជាសមូហភាពដល់ជនរងគ្រោះនៅទីនោះ និងសម្រាប់ក្រុមគ្រួសាររបស់ពួកគេ។ នៅក្នុងលិខិតមួយផ្សព្វផ្សាយជាសាធារណៈ កាលពីថ្ងៃច័ន្ទ សមាគមក្សេមក្សាន្ដបានអំពាវនាវឲ្យសមាជិករបស់ខ្លួន រួមទាំងភ្នាក់ងារអង្គការជាតិ និងអន្ដរជាតិ"ជួយផ្ដល់ការគាំទ្រ" ដល់គម្រោងសង់គ្រឹះស្ថានចារឹក ឬចេតិយឧទ្ទិសដល់ជនរងគ្រោះនៅក្នុងមន្ទីរស ២១ ឬគុកទួលស្លែង។ សមាគមដដែលរំពឹងថា ចេតិយនេះនឹងចូលរួមចំណែករំលែកទុក្ខសោក និងក្ដីឈឺរបស់ក្រុមគ្រួសារជនរងគ្រោះពីគ្រប់ជំនឿសាសនាទាំងអស់។ លោកលឹម ម៉េងឃី មេធាវីមួយរូបតំណាងឲ្យដើមបណ្ដឹងរដ្ឋប្បវេណីក្នុងសំណុំរឿង០០១ឬករណីឌុច និងជាមេធាវីតំណាងឲ្យសមាគមក្សេមក្សាន្ដ នៅចំពោះមុខសាលាក្ដីខ្មែរក្រហមបញ្ជាក់ថា នេះគឺជាសេចក្ដីអំពាវនាវស្វែងរកការគាំទ្រផ្នែកស្មារតីពីសាធារណជនទូទៅសម្រាប់ជាប្រវត្តិសាស្ដ្រដល់ប្រជាពលរដ្ឋកម្ពុជា។ «ការសាងសង់នេះគឺទុកជាប្រវត្តិសាស្ដ្រសម្រាប់មនុស្សទូទៅ ដូច្នេះហើយបានជាគាត់ស្នើសុំឲ្យមានការគាំទ្រគម្រោងការដែលមានលក្ខណៈបែបនេះ»។ អតីតប្រធានគុកទួលស្លែងកាំង ហ្កិចអ៊ាវ ហៅឌុចត្រូវសាលាដំបូងរបស់សាលាក្ដីខ្មែរក្រហមសម្រេចផ្ដន្ទាទោសឲ្យជាប់ពន្ធនាគារចំនួន៣៥ឆ្នាំ កាលពីខែកក្កដាឆ្នាំមុន ហើយទោសនេះត្រូវកាត់កងនៅសល់ត្រឹម១៩ឆ្នាំ។ ក៏ប៉ុន្ដែក្នុងការសម្រេចទោសកាលនោះ សាលាដំបូងបានខកខានក្នុងការសម្រេចផ្ដល់សំណងដល់ជនរងគ្រោះដោយសំអាងថា ឌុចមិនមានធនធានសម្រាប់ទទួលខុសត្រូវបញ្ហានេះទេ។ ក្រុមមេធាវីតំណាងឲ្យដើមបណ្ដឹងរដ្ឋប្បវេណី កាលពីចុងខែមិនាឆ្នាំ២០១១ បានទទូចសារជាថ្មីក្នុងសវនាការស្ដីពីបណ្ដឹងឧទ្ធរណ៍ករណីឌុច ឲ្យអង្គជំនុំជម្រះតុលាការកំពូលសម្រេចលើការផ្ដល់សំណងសម្រាប់ជនរងគ្រោះនេះ។ ដំណោះស្រាយមួយក្នុងចំណោមការទាមទារនោះ ក្រុមមេធាវីបានលើកឡើងថា រដ្ឋាភិបាលបច្ចុប្បន្នគួរតែអាចចូលរួមចំណែកក្នុងការរួមវិភាគទានដល់ការផ្ដល់សំណងជាសមូហភាពសម្រាប់ជនរងគ្រោះនៅមន្ទីរស២១នេះ។ ដំណាលគ្នានោះ ក្រុមមេធាវីតំណាងឲ្យដើមបណ្ដឹងរដ្ឋប្បវេណីបានដាក់គម្រោងសាងសង់ចេតិយនេះជូនទៅអង្គជំនុំជម្រះតុលាការកំពូលរបស់សាលាក្ដីខ្មែរក្រហមរួចរាល់ហើយ។ លោកឌឹម សុវណ្ណារុំ អ្នកនាំពាក្យសាលាក្ដីខ្មែរក្រហម អះអាងថា អង្គជំនុំជម្រះតុលាការកំពូលនឹងពិចារណាលើបញ្ហាសំណងនេះ។ «បញ្ហានេះស្ថិតនៅក្នុងដៃចៅក្រម។ ពួកគាត់នឹងសម្រេចនៅពេលតុលាការកំពូលប្រកាសសាលក្រមនៅចុងខែមិថុនាឆ្នាំ២០១១»។ នោះជាសាលក្រមដែលអង្គជំនុំជម្រះតុលាការកំពូលនៃសាលាក្ដីខ្មែរក្រហមនឹងត្រូវកំណត់ទោសចំពោះការចោទប្រកាន់ទាក់ទងនឹងឧក្រិដ្ឋកម្មដ៏ព្រៃផ្សៃនៅក្នុងគុកទួលស្លែង៕